b"\n_START_ARTICLE_\nClarice de M\xc3\xa8dici\n_START_SECTION_\nJoventut\n_START_PARAGRAPH_\nNascuda a l'esplendor de la cort, quan tenia un any, el 1494, va haver d'enfilar el cam\xc3\xad del desterrament del seu pare Pere el Desafortunat i va residir a diversos estats italians. Quan tenia quinze anys, el 1508, va \xc3\xa9sser casada amb Filippo Strozzi, comerciant i financer, cap d'una poderosa fam\xc3\xadlia florentina enemistada amb els M\xc3\xa8dici. La intenci\xc3\xb3 de l'enlla\xc3\xa7 era apaivagar les tensions entre ambdues fam\xc3\xadlies per\xc3\xb2 tot fa pensar que el risc de relacionar-se amb els perseguits M\xc3\xa8dici anava precedit per un amor sincer entre la parella, que va haver de v\xc3\xa8ncer moltes dificultats. En un primer moment es van instal\xc2\xb7lar a N\xc3\xa0pols i van retornar a Flor\xc3\xa8ncia quan el germ\xc3\xa0 de Clarice, Lloren\xc3\xa7 II, va recuperar el poder a la ciutat. Quan el seu oncle Lle\xc3\xb3 X va \xc3\xa9sser escollit papa, van passar a viure a Roma. El seu germ\xc3\xa0 i la seva cunyada van emmalaltir molt greument i van morir gaireb\xc3\xa9 simult\xc3\xa0niament deixant una nena orfe i malaltissa d'un mes de vida, Caterina de M\xc3\xa8dici, qui m\xc3\xa9s endavant seria comtessa d'Alv\xc3\xa8rnia i reina de Fran\xc3\xa7a. Clarice es f\xc3\xa9u c\xc3\xa0rrec de la seva neboda i la va criar juntament amb els seus fills propis._NEWLINE_Amb l'amena\xc3\xa7a del saqueig de Roma de 1527, Clarice i la seva fam\xc3\xadlia van tornar cap a Flor\xc3\xa8ncia. All\xc3\xa0 s'havia tornat a eclipsar l'estrella dels M\xc3\xa8dici. Els ciutadans revoltats li van prendre Caterina i la van recloure a diversos convents, com a ostatge, per a poder pressionar el papa M\xc3\xa9dici, Climent VII. Aquest tamb\xc3\xa9 va utilitzar el marit de Clarice, Filippo, com a penyora en un pacte amb els Colonna, que no va respectar. Clarice va anar corrent a Roma i va aconseguir el seu alliberament quan ja era condemnat a mort. Tamb\xc3\xa9 va maldar sense massa \xc3\xa8xit per la seguretat de la seva afillada.\n_START_SECTION_\nUna dona de car\xc3\xa0cter\n_START_PARAGRAPH_\nClarice va demostrar al llarg de la seva curta vida una gran capacitat de gesti\xc3\xb3 i coratge que li van permetre reeixir en m\xc3\xa9s d'un embolic de la seva fam\xc3\xadlia i ajudar el seu germ\xc3\xa0, el seu esp\xc3\xb2s i els fills, comptant-hi la mateixa Caterina._NEWLINE_Referint-se a ella i les seves capacitats, va arribar a dir el seu oncle Lle\xc3\xb3 X que si, tant de bo, ella hagu\xc3\xa9s estat l'home de la fam\xc3\xadlia i el seu germ\xc3\xa0 Lloren\xc3\xa7 la dona, una altra hagu\xc3\xa9s estat la sort de la fam\xc3\xadlia M\xc3\xa8dici._NEWLINE_Clarice va morir el 3 de maig de 1528, als 35 anys i sembla molt probable que les seves restes reposin a l'esgl\xc3\xa9sia de Santa Maria Novella."